ചാമവിളയിലെ ടവറിനെതിരെ ജനകീയ സമരസമിതി പ്രതിഷേധം ചാരുംമൂട്: പാലമേല് ഗ്രാമ പഞ്ചായത്തിലെ ചാമവിളയില് സ്വകാര്യ കമ്ബനി സ്ഥാപിക്കുന്ന ടവറിനെതിരെ കോടതി വിലക്ക് ഉണ്ടായിട്ടും ഇതിനെ മറികടന്ന് പാലമേല് പഞ്ചായത്ത് സെക്രട്ടറി നല്കിയ നിര്മ്മാണ അനുവാദത്തിനെതിരെ ജനകീയ സമരസമിതി പ്രതിഷേധവുമായി രംഗത്തെത്തി. ജനവാസ മേഖലയായ ഇവിടെ നൂറോളം കുടുംബങ്ങള് തിങ്ങിപാര്ക്കുന്നതിനു നടുവിലാണ് ടവര് നിര്മ്മിക്കുവാന് സെക്രട്ടറി അനുവാദം നല്കിയത്. ടവര് സ്ഥാപിക്കുവാന് ഉദ്ദേശിക്കുന്ന ഭാഗത്തായി നിലവില് രണ്ട് മൊബൈല് ടവറുകളുണ്ട്, ഇതിന്റെ ഒരു കിലോമീറ്റര് ചുറ്റളവില് അഞ്ചോളം ടവറുകള് വേറെയുമുണ്ട്. ജനങ്ങള്ക്ക് കാന്സര് വരുത്താന് പിന്നെയെന്തിനാണ് മറ്റൊന്നുകൂടിയെന്നാണ് പ്രദേശവാസികളുടെ ചോദ്യം. ടവര് സ്ഥിതി ചെയ്യുന്ന സ്ഥലത്തായി അഞ്ചോളം കാന്സര് മരണങ്ങള് നടന്നിട്ടുണ്ടെന്നും അത്ര തന്നെ ആളുകള് ഇപ്പോള് ചികിത്സയില് കഴിയുകയാണെന്നും ജനകീയ സമരസമിതി ഭാരവാഹികളായ സുഭാഷ്, അനില് പുന്നയ്ക്കാകുളങ്ങര, ജാന്സ് രാജ് എന്നിവര് പറഞ്ഞു. ടവര് നിര്മ്മാണം ഉപേക്ഷിക്കും വരെ ജനകീയ സമരസമിതി രംഗത്തു നിന്നും മാറില്ലെന്നും പറഞ്ഞു.